1 Praecipitur ut nullus abbas, quamdiu conventum suum tenuerit, monachum vel conversum sibi ab abbate aliquo destinatum renuat detinere. 2 Innovamus ut quicumque monachus vel conversus pro culpa sua, vel inquietatione a domo propria emittitur, non nisi pedes eat et redeat, et hoc in litteris suis viaticis conscribatur. 3 Sententia de garcionibus retractatur de ingressu in quatuor primas domos. 4 Sententia vero de poena conversorum quorum servientes rixam fecerint, teneatur, scilicet quod sex diebus continuis a vino abstineant. 5 Universis abbatibus inhibetur ne pelles secum deferant ad cooperiendum ; transgressores autem omni sexta feria sint in pane et aqua, quamdiu talia habuerint ad hunc usum. 6 Inhibetur abbatibus ad Capitulum venientibus et redeuntibus, ne de cetero morentur ultra unam noctem apud Vezelaïcum ubi benigne suscipiuntur, nisi gravi fuerint infirmitate detenti. 7 Omnibus abbatibus Angliae, Walliae et Hyberniae, auctoritate Capituli generalis praecipitur ut omnibus personis Ordinis per se transeuntibus ita charitative et liberaliter, tum in abbatiis quam in grangiis, quae necessaria sunt tam personis quam equis, ministrentur, ut clamor qui in generali Capitulo super hoc insonuit, per correctionis evidentiam subito conquiescat ; ab aliis omnibus et in omni regione et natione, haec sententia iuxta domorum facultates inviolabiliter observetur. Transgressores super hoc convicti, per visitatores vel per generale Capitulum, prout meruerint, puniantur. 8 Petitio domini Portuensis, ut singulis diebus statim post Primam voce mediocri cantetur : *Salve Regina* cum versiculo et tribus collectis, videlicet *Adsit nobis, Concede nos famulos tuos… Deus fidelium omnium pastor…* quae dicendae sunt ab eo qui conventum tenuerit, monachis in stallis suis manentibus dum antiphona canitur, et semotis a podio et facies suas habentibus ad altare, exauditur. 9 Petitio domini Cistercii de faciendo anniversario regis Richardi in domo Cisterciensi exauditur, et in singulis domibus Ordinis nostri dicatur a singulis sacerdotibus in missa privata : *Praesta Domine…* in octava Annuntiationis Dominicae, pro dicto rege qui eodem die dicitur migravisse. 10 Statuitur, auctoritate Capituli generalis, ut quadrigarii Ordinis nostri euntes ad halletia vel redeuntes, in domo de Clairmarais vel in grangiis eius non ibi pernoctent, nisi ter in eundo et redeundo ; quod si amplius pernoctaverint, sibi provideant in avena. 11 Quicumque Londonias veniunt, causa litigii vel cuiuscumque negotiationis, non morentur in domo de Strafford infra quindenam nisi per tres dies ; diutius immorantibus, non vinum, non sincera nec cervisia ministretur, non eorum equis avena vel palea praebeantur. 12 Moniales quae de cetero incorporantur Ordini nostro, sicut diffinitum est, penitus includantur et nihil habeant proprium. Liceat autem abbatissae cum duabus egredi monialibus propter inevitabiles causas, de licentia abbatis si fieri potest ; quod tamen rarissime fiat et honeste, et abbas visitator taxet numerum personarum quem transgredi non licebit. 13 Singuli abbates, cum ad domos proprias venerint, missam de Spiritu Sancto celebrent in persona propria solemniter in conventu, monachis omnibus assistentibus, donec post evangelium singuli singulas missas celebrent de Spiritu Sancto pro domino Papa. 14 De abbate de Moris qui dicitur improperasse domino Cistercii in capitulo Claraevallis quod in 150 equis ad domum suam venisset, cum in sex tantum venerit, et quod conversi sui bibebant de nocte aliis dormientibus, quod inventum est aliter se habere et de converso quem remisit ad abbatem suum vacuum dicens, quod abbas Fusniacensis furem suum ei misisset sex diebus sit in levi culpa, duobus eorum in pane et aqua, tres dies faciat in Cistercio, tres in Claravalle, et per quadraginta dies sit extra stallum abbatis et amodo sibi a verbis levibus et risum moventibus caveat, intuentibus se compositum exhibens et maturum. 15 Abbas de Petra qui suscepit professionem abbatis Grandis sylvae, inordinate cedentis, tribus diebus sit in levi culpa, uno eorum in pane et aqua. 16 Abbas Superadi qui dicit quod non potuit certificare Capitulum generale utrum puniti fuissent monachi et conversi Montisferi qui abbati suo volenti venire ad Capitulum generale abstulerunt equitaturam, sententia conspiratorum cui subiacere adiudicati fuerant per Capitulum generale, tribus diebus sit in levi culpa, uno eorum in pane et aqua, et statim eidem committitur et quid inde factum fuerit, sequenti Capitulo studeat nuntiare. 17 Abbas de Luca qui dicitur benedixisse novitium ante annum probationis, omni sexta feria sit in pane et aqua, donec Cistercio se praesentet. 18 De abbate de Ochet de quo conqueritur episcopus Pragensis, et contra quem scribit dominus Portuensis conquerendo, committitur priori abbati qui convocatis vicinis abbatibus, causam diligenter inquirat, et si depositione dignum invenerit, auctoritate Capituli generalis exequatur. Abbas de Place hoc ei denuntiet. 19 Abbas de Benehuse qui *sepelivit* comitem Palatinum in capitulo suo, qui plurimis damnificatis non satisfecerat competenter, et quemdam alium nobilem sepelivit in capella quam construxerat, quod ad parrochialem presbyterum pertinebat ei persolvens, unde in terra illa exortum est scandalum magnum, sex diebus sit in levi culpa, tribus eorum in pane et aqua, et per quadraginta diebus maneat extra stallum abbatis. 20 Abbas de Estafarda ab impetitione monachi qui conqueritur de mantica perdita absolvitur et sexaginta secundum quos eidem monacho mutuo tradidit si amissam pecuniam rehaberi de ipsa recipiat, residuum vero pecuniae abbati Claraevallensi restituet, ad quem *dinoscitur* pertinere ; abbas vero pro posse suo laboret qualiter illa pecunia valeat rehaberi, quod si non contingat abbas Claraevallensis cuius erat nuntium, si tamen illa pecunia non fuerit mutuata. Primus abbas qui presens est hoc illi denuntiet. 21 Abbas de Claustro pro excessibus suis pro quibus proclamatus fuit in Capitulo, sit tribus diebus in levi culpa, uno eorum in pane et aqua. 22 Abbates quibus collecta imposita pro itinere romano, a Divione non recedant donec satisfecerint. Patres abbates eos faciant qui solverunt et qui soluturi sunt diligentius annotari. 23 Abbas Lucae qui non renuntiavit Capitulo generali quid actum sit de monachis fugitivis moram facientibus in civitate Bremensi, tribus diebus sit in levi culpa, uno eorum in pane et aqua et iterum committitur eidem in sequenti Capitulo renunciare quid actum sit, super hoc veniam petiturus. Abbas de Campo-Sanctae-Mariae hoc ei denuntiet. 24 Abbas Casemarii qui non denuntiavit abbatibus Curatii, Sambucinae et de *Sagittario* poenam eis a Capitulo iniunctam, non certificavit super hoc Capitulum generale, tribus diebus sit in levi culpa, uno eorum in pane et aqua. Abbas Claraevallis hoc ei faciat denuntiare. 25 Abbas Casemarii qui requisitus a domino Portuensi, ut concederet ei monachum ad habitandum cum eo, noluit consentire, sed etiam contumeliose locutus est, sex diebus sit in levi culpa, duobus eorum in pane et aqua, et sexaginta diebus extra stallum abbatis, et veniat ad pedes domini Portuensis veniam petiturus. Abbas Claraevallis hoc ei faciat nuntiari. 26 Abbates de Miratorio et de Persenia, in quorum ecclesiis sepultae sunt personae saeculares contra statuta Ordinis, tribus diebus sit in levi culpa, uno eorum in pane et aqua, et locus aptus provideatur corporibus transferendis tempore opportuno. 27 De abbate de Rocha qui electus et promotus in matre domo, susceptis professionibus, sequenti die cessit, ut dicitur, iterum promotus est in abbatem non professus, committitur abbatibus de Claromonte et de Trapa, qui auctoritate Capituli generalis, si ita invenerint, ipsum sine retractatione deponant, et quod factum fuerit, sequenti Capitulo nuntietur. 28 Abbas de Charmeia qui monachum suum noluit recipere ad mandatum domini Cistercii, tribus diebus sit in levi culpa, uno eorum in pane et aqua ; provideant autem de cetero omnes abbates ut monachis sibi destinatis a Cisterciensi, ita provideant ut in domibus suis recipiantur, vel in aliis competenter, si recipi valeant ordinate. 29 Abbas de Sauterea qui hospitem sibi missum de Bellanda retinere noluit, tribus diebus sit in levi culpa, uno eorum in pane et aqua et monachum remissum retineat. Abbas de Furnesio hoc ei nuntiet. 30 Abbates de Anglia qui monachos vel conversos concesserunt episcopis vel aliis personis saecularibus, ut essent in obsequio vel officiales eorum, infra Pascha eos revocent, alioquin omni sexta feria sint in pane et aqua quousque fuerint revocati, et pro excessu quem fecerint tribus diebus sint in levi culpa, uno eorum in pane et aqua. 31 De priore de Albis petris qui sine licentia abbatis sui venit ad Claramvallem et, ut dicitur, litteras misit, emittatur a domo propria non nisi per generale Capitulum reversurus. 32 De priore Curiae Dei qui conversos venientes ad Capitulum generale vocavit ribaldos, ut dicitur, visitatori committitur. 33 Auctoritate Capituli generalis praecipitur abbatibus de Trapa et de Cume, ut *personaliter* accedant ad partes Hyberniae ubi multa, sicut dicitur, enormia successerunt, et eadem auctoritate, quae corrigenda sunt corrigant et statuant statuenda, et quid inde factum fuerit sequenti Capitulo nuntietur. 34 Auctoritate Capituli generalis praecipitur ut frater Peregrinus quondam abbas Villae Longae sine speciali licentia Capituli in Gasconiam nullatenus revertatur. 35 Auctoritate Capituli generalis praecipitur Magistro Calatravae quod pretium equi pro quo toties abbates venientes ad Capitulum generale sunt vexati, abbati de Sacramoenia committatur ad sequens Capitulum generale deferendum et fiat huius pretii aestimatio de bonorum virorum arbitrio sine dolo. 36 Auctoritate Capituli generalis praecipitur omnibus abbatibus in legatione Bertrami constitutis ut quoscumque monachos aut conversos, fautores haereticorum comprobaverint vel modo aliquo excepto confessionis titulo compererint, a domibus propriis eliminent, ad loca remotissima transmittentes, non reversuros, nisi de licentia Capituli generalis. Inobedientibus huic sententiae, habitus auferatur, et de Ordine expellantur. Qui praesentes sunt hoc absentibus studeant nuntiare. 37 Abbatiae de Bellomonte et de Jubin, per indulgentiam Capituli mutuo se visitent ad tempus, quia non possunt aliter visitari. 38 De abbatia de Barona paupere et oppressa pondere debitorum utrum retineri valeat an non debeat derelinqui, committitur abbatibus de Locedio, de Caravalle et de Ponte qui rem diligenter inquirant et quid invenerint, sequenti Capitulo studeant nuntiare ; interim autem abbas de Tylieto curam domus illius habeat. 39 Monachi Novae Vallis, qui requisiti a detentoribus alicuius rei in maleficio deprehensi, quidnam deberet de illo fieri, responderunt : Facite quod facere debetis, et ita suspensus est, sine dispensatione speciali domini Papae officia sua exequi non praesumant. 40 Conversus de Ousburge qui contra prohibitionem abbatis sui discurrens non vult reverti, revocetur et nisi infra Purificationem beatae Mariae reversus fuerit, pro fugitivo habeatur. Abbas de Sancta-Cruce in Austria hoc ei denuntiet. 41 Magister grangiae de Esturmiers qui noluit visitare duos abbates infirmos et appositus est eis panis sine pitantia, ad abbatiam Fontineti pedes vadat, in capitulo verberetur, et ad terram tribus diebus comedat, grosso pane et aqua et uno pulmento contentus. 42 De grangia Villaelongae quam abbas Gundoniae sibi vendicat, et repetit tamquam suam, committitur abbatibus de Grandisylva, de Borbona et Bellaeperticae, qui pace vel iudicio terminant quid inde factum fuerit in sequenti Capitulo narraturi. 43 Negotium de distractione grangiae de Cambrun, ad construendam abbatiam committitur abbatibus Signiaci et de Bello prato in territorio Belvasensi, qui diligenter inquirant si cum pace conventus et utilitate domus sit talis distractio facienda. 44 Pecunia suscepta ab abbate Aquaebonae a quodam converso fugitivo, quam requirit abbas de Petris, detur monasterio monialium, in quo per annos plurimos moram fecit. 45 De pecunia quam dicitur asportasse Galderus quondam abbas Longivadi et de eius excessibus committitur abbati Claraevallis. 46 Querela domini cardinalis legati Albigensium contra abbatem Mansiadae, committitur abbatibus de Leoncellis, de Cassania et de Benedictione-Dei, qui rem diligenter inquirant, et corrigant quod fuerit corrigendum ; et quod factum fuerit sequenti Capitulo nuntietur. Ipse autem abbas ad dominum cardinalem accedens, petita venia, humiliter se excuset. 47 Scribatur a Capitulo generali domino Papae et domino regi Hungariae pro libertate domorum Ordinis, quae sunt in Hungaria, ne prae nimia servitute et gravamine abbates iterum conqueri compellantur. 48 Querela Hybernensium abbatum venientium ad Capitulum scilicet quod male ministratum est eis in domo de Boxlee, et quod pabulum negatum est equis eorum, committitur abbatibus Clarimontis et de Trappa qui rem diligenter inquirant et corrigenda digne corrigant et quod factum fuerit sequenti Capitulo nuntietur. 49 Querela abbatis Dalonae contra abbatem Petrosae committitur abbatibus Obazina, Gratiae-Dei, de Boscarii, qui rem diligenter inquirentes pace vel iudicio terminent ; et quid inde factum fuerit sequenti Capitulo studeant nuntiare. 50 Querela abbatis Loci Dei contra abbatem Mansiadae super animalibus apud eum depositis, committitur abbatibus de Silvanecto, de Bonacomba et de Belloloco, qui eam pace vel iudicio terminent et quid inde factum fuerit sequenti Capitulo nuntietur. Item abbati Mansiadae auctoritate Capituli generalis iniungitur ne sua animalia in pastura abbatum de Roseriis, de Miratorio introducat, nisi eorum assensu in supra dictorum praeiudicium et gravamen. 51 Petitio domini Antissiodorensis de abbatia monialium construenda et Ordini incorporanda exauditur. 52 Petitio abbatis nigri de Merosa in Frisia, de abbatia sua incorporanda Ordini exauditur, ita tamen quod dioecesani *voluntas* interveniat super hoc et assensus. Porro abbati de Sancto-Bernardo conceditur ut eam sibi assumat in filiam lege expressa superius observata. 53 Petitio domini Coloniensis de monialibus incorporandis Ordini, cum non constet utrum eas velit includi, differtur, donec de eius voluntate super hoc nobis plenius innotescat. Abbas Bergensis super hoc eum adeat, et de voluntate eius sequens Capitulum plenius instructurus. 54 Petitio comitis Geldrensis de construenda abbatia monialium, committitur abbatibus de Villari in Brabantia, et Campensi, qui ea quae in tali negotio requirenda sunt, diligentius inquirant, et quod invenerint sequenti Capitulo ostensuri. 55 Petitio abbatissae de Burgis, ut ei liceret celebrare festum Iustae et Rufinae virginum, exauditur. 56 Petitio domini Stephani, filii Stephani comitis, de subdendo Monasterio Sanctae-Mariae Sancti-Godardi in Hungaria, et Ordini incorporando, committitur abbatibus de Egris, de Runis et de Sancta-Cruce et quod invenerint studeant sequenti Capitulo nuntiare. 57 Petitio abbatis de Topli de commutando loco abbatiae suae, committitur abbati Claraevallis, qui de competentia loci et *sufficientia* possessionum et de necessitate mutandi diligenter inquirat, et quod invenerit, in sequenti Capitulo studeat nuntiare. 58 Petitio abbatis Locedii de commutanda abbatia Aquae longae, vel si mutari non potest penitus dimittenda, committitur abbatibus de Tylieto, de Caravalle et de Columba, qui ad hoc pertinentia diligenter inquirant ; et quod factum fuerit, in sequenti Capitulo studeant nuntiare. Abbas de Tylieto hoc aliis denuntiet. 59 Petitio marchionis Brandeburgensis de construenda abbatia committitur abbatibus de Sichem, de Senna et de Valle-Sanctae-Mariae, qui locum cum suis pertinentiis diligenter inspiciant et quod invenerint nuntient sequenti Capitulo generali. 60 Petitio Henrici de Alilesce in Anglia de aedificanda abbatia committitur abbatibus de Bildeuvas, de Brueria et de Tama qui rem diligenter inquirant et quod invenerint sequenti Capitulo generali studeant nuntiare. Abbas de Brueria hoc aliis denuntiet. 61 Petitio abbatis de Carrazeto de aedificanda abbatia non admittitur. 62 Petitio domini Tolosani de abbate mittendo Romam, et de scribendo domino Papae pro terra Albigensium exauditur. 63 De ossibus ducis Lotharingiae, quia iuravit conventus Clari loci quod credebant esse translata ad domum de Estorceborne, praecipitur a Capitulo generali, ut si quis modo de utralibet domo super hoc in Capitulo generali moverit quaestionem, si abbas fuerit sine retractatione deponatur ; et si monachus, de domo illa emittatur, non nisi de licentia Capituli generalis reversurus. Subprior autem, per quem domus diffamata fuit, numquam ulterius revocetur. 